ml en en en en en en es en en en en en en en en ml ml ml ml ml ml ml ml bar ml en ml ml ml ml ml ml ml ml ml ml ml ml ml ml ml ml ml ml ml ml ml ml ml en en en en es en en en
സമയം പാഴാക്കരുത്: ജെ. പി. വെണ്ണിക്കുളം | Eternal Voice
സെന്‍ട്രല്‍ വെസ്റ്റ് ചര്‍ച്ച് ഓഫ് ഗോഡിന് പുതിയ ഓവര്‍സിയര്‍
ഇന്ത്യാ പെന്തെക്കൊസ്തു ദൈവസഭാ മലബാർ മേഖല കൺവെൻഷൻ
കേരളാ സ്റ്റേറ്റ് ഐ. പി. സി കണ്‍വെന്‍ഷന്‍
കണ്ണൂരില്‍ വീണ്ടും സുവിശേഷ വിരോധികളുടെ ആക്രമണം
പാലക്കാട് ഡിസ്ട്രിക്ട് കണ്‍വന്‍ഷന് അനുഗ്രഹ സമാപ്തി
പാടാന്‍ സാധിക്കാതെ പോയ പാട്ട്
സമയം പാഴാക്കരുത്: ജെ. പി. വെണ്ണിക്കുളം
By editor on November 9, 2015
ഇപ്പോള്‍ സമയമില്ല, ഇന്ന് എവിടെയും കേള്‍ക്കുന്ന പദമാണ്. സമയം ഒന്നിനും തികയുന്നില്ലെന്ന പരാതി സാധാരമായിക്കഴിഞ്ഞു. യഥാര്‍ത്ഥത്തില്‍ സമയം തികയുന്നില്ലെന്നതാണോ, അത് ശരിക്കും ഉപയോഗിക്കുന്നില്ല എന്നതാണോ പ്രശ്‌നം. അപക്വമായ നിലയില്‍ സമയം വിനിയോഗിക്കുന്നതല്ലേ ഇവിടെ സംഭവിക്കുന്നത്. സമയനിയന്ത്രണം പാലിക്കുകയും അതിനായി പരിശീലിക്കുകയാണ് വേണ്ടത്.
ലോകത്തിലെ എല്ലാവര്‍ക്കും 24 മണിക്കൂര്‍ സമയമേയുള്ളൂ. ടൈം മാനേജ്‌മെന്റ് (ഠശാല ങമിമഴലാലി)േ വളരെ ശ്രദ്ധിക്കേണ്ട ഒന്നാണ്. ഇതിന് പ്ലാനിംഗ് വേണമെന്ന് ചുരുക്കം. ലക്ഷ്യത്തില്‍ എത്തിച്ചേരുന്നതിനും മുന്‍ഗണനകളെ മുന്‍നിര്‍ത്തി സമയം ഉപയോഗിക്കണം. സമയത്തെ നിയന്ത്രിക്കുക വഴി നമ്മുടെ ജീവിതത്തെ തന്നെയാണ് നിയന്ത്രിക്കുന്നത്. ഇതില്‍ പരാജയപ്പെട്ടാല്‍ ജീവിതം അര്‍ത്ഥശൂന്യമായിത്തീരും.
എല്ലാ മനുഷ്യര്‍ക്കും തുല്യമായി ലഭിച്ചിരിക്കുന്ന സമയം എങ്ങനെ ഉപയോഗിക്കുന്നു എന്നത് ചിന്തിക്കേണ്ട കാര്യമാണ്. ലക്ഷ്യബോധമില്ലാത്തവരുടേയും ജീവിതത്തില്‍ വ്യക്തമായ പ്ലാനിംഗ് ഇല്ലാത്തവരുടെയും സമയം നഷ്ടമാകും.
ജീവിത വിജയത്തിന് സമയവിനിയോഗം ഫലപ്രദമാക്കുന്നതിനെക്കുറിച്ച് നാം അറിഞ്ഞിരിക്കണം. ‘സമയവും തിരമാലയും ആരെയും കാത്തുനില്‍ക്കുന്നില്ല’ എന്നാണല്ലോ. സമയം, താലന്ത്, ധനം, ആരോഗ്യം എന്നിവ എങ്ങനെ കൈകാര്യം ചെയ്യുന്നു എന്നത് പ്രധാനമാണ്. 2കൊരി. 5:10 ല്‍ അവനവന്‍ ശരീരത്തിലായിരിക്കുമ്പോള്‍ ചെയ്യുന്നത് നല്ലതാകിലും, തീയതാകിലും തക്കവണ്ണം പ്രാപിക്കുവാന്‍ ന്യായാസനത്തിന് മുമ്പില്‍ വെളിപ്പെടേണ്ടതാണ് എന്നാണല്ലോ. നാളെ എന്തു ചെയ്യാന്‍ പോകുന്നു എന്നതിന്റെ മുന്‍കൂട്ടിയുള്ള പ്ലാനിംങ്ങാണ് ടൈം മാനേജ്‌മെന്റ്. സദൃ. 20:4 ല്‍ സമയം ഉത്തരവാദിത്വബോധത്തോടെ ഉപയോഗിക്കണമെന്നാണ്. ‘മടിയന്‍ ശീതം നിമിത്തം ഉഴാതിരിക്കുന്നു. കൊയ്ത്തുകാലത്ത് അവന്‍ ഇരക്കും; ഒന്നും കിട്ടുകയില്ല’. ദീര്‍ഘവീക്ഷണമില്ലാത്തവന്‍ ദരിദ്രനായിത്തീരുമെന്ന സന്ദേശമാണ് ശലോമോന്‍ നല്‍കുന്നത്. സദൃ.6:10-11 ല്‍ കുറെക്കൂടി ഉറക്കം, കുറെക്കൂടി കൈകെട്ടിക്കിടക്ക… എന്ന വാക്യം ഓര്‍ക്കുമല്ലോ. ഒരിക്കല്‍ നഷ്ടമാകുന്ന സമയം പിന്നീട് കിട്ടുകയില്ല. ഉറങ്ങുന്നവന് ഉറങ്ങിത്തീര്‍ക്കാനേ സമയമുള്ളു. പ്രവര്‍ത്തിക്കുന്നവന് പ്രവര്‍ത്തിക്കാനും. നൈസര്‍ഗ്ഗികമായ കലകളെ വികസിപ്പിച്ചെടുക്കേണ്ടത് സമയത്തിന്റെ ശരിയായ ഉപയോഗം മൂലമാണ്. ഓരോ കാര്യത്തിനും സമയം വിഭജിച്ച് ഉപയോഗിക്കണം.
നാം നഷ്ടമാക്കുന്ന ഓരോ നിമിഷവും നമ്മുടെ ആയുസ്സിന്റെ ദൈര്‍ഘ്യത്തെയാണ് ബാധിക്കുന്നത്. അത് നമ്മെ ഓരോ സെക്കന്റിലും മരണത്തോടടുപ്പിക്കുന്നു. സമയത്തെ മെരുക്കിയെടുക്കാന്‍ ശീലിച്ചാല്‍ ജീവിതം അര്‍ത്ഥപൂര്‍ണ്ണമാകും.
പാഴാക്കുന്ന ഓരോ നിമിഷത്തിനും ദൈവമുമ്പാകെ കണക്കുബോധിപ്പിക്കേണ്ടിവരും. കാരണം, സമയം നല്‍കിയത് ദൈവമാണ്. സങ്കീ. 9:10 നമ്മുടെ ക്ഷണികതയെ കാണിക്കുന്നു. എഫെ. 5:15-16 ആകയാല്‍ സൂക്ഷ്മതയോടെ അജ്ഞാനികളായിട്ടല്ല, ജ്ഞാനികളായിട്ടത്രെ നടപ്പാന്‍ നോക്കുവിന്‍, ഇത് ദുഷ്‌ക്കാലമാകയാല്‍ സമയം തക്കത്തില്‍ ഉപയോഗിച്ചുകൊള്‍വിന്‍. സഭാ. 3:18 വരെ വാക്യങ്ങളില്‍ എല്ലാറ്റിനും ഒരു സമയമുണ്ടെന്ന് വായിക്കുന്നു. 12:1 ല്‍ യൗവ്വനകാലത്ത് സ്രഷ്ടാവിനെ ഓര്‍ത്തുകൊള്‍ക എന്നു കാണാം. ദൈവത്തെ അറിയേണ്ട സമയത്ത് അറിയുക തന്നെ വേണം. ബുദ്ധിയുള്ളവരും ബുദ്ധിയില്ലാത്തവരുമായ കന്യകമാരുടെ ഉപമ നല്‍കുന്ന പാഠം മറക്കരുത്. എണ്ണ കരുതേണ്ട സമയം തക്കത്തില്‍ ഉപയോഗിച്ച 5 പേര്‍ ബുദ്ധിയുള്ളവരായിരുന്നു. അവസരം ഉണ്ടായിട്ടും വരുന്നത് വരുന്ന വഴിക്ക് വച്ച് കാണാം എന്ന ചിന്താഗതി ബുദ്ധിശൂന്യമാണ്.
ഉല്‍പ്പത്തി പുസ്തകത്തിലെ ദൈവത്തിന്റെ സൃഷ്ടിപ്പുപോലും മുന്‍കൂട്ടി പ്ലാന്‍ ചെയ്തതുപോലെയായിരുന്നു. ഓരോ ദിവസവും ചെയ്യേണ്ടതിനെക്കുറിച്ച് ദൈവം അറിഞ്ഞിരുന്നു. അതുകൊണ്ട് പിന്നീടൊരു റീവര്‍ക്കിന്റെ ആവശ്യം ഉണ്ടായില്ല. നാഴികയ്ക്ക് പ്രാധാന്യം നല്‍കിയവനായിരുന്നു യേശുവും (യോഹ. 2:4). യോഹ. 12:23, മര്‍ക്കോ. 1:15,ലൂക്കോ. 5:12,16 വാക്യങ്ങളില്‍ യേശുവിന് തന്റെ സമയത്തെക്കുറിച്ചുള്ള കാഴ്ചപ്പാട് വായിക്കുവാന്‍ കഴിയും.
ഇന്ന് ടിവിയും റിയാലിറ്റി ഷോകളും സീരിയലുകളും സമയം കവരുന്നുണ്ടെന്ന് സമയം നഷ്ടമായിക്കഴിഞ്ഞാണ് അറിയുന്നത്. നമ്മുടെ ഇഷ്ടങ്ങള്‍ക്കും അഭിരുചികള്‍ക്കും അനുസരണമായിട്ടുള്ള വിഭവങ്ങള്‍ ഇവിടെ സുലഭമാണ്. ഇന്റര്‍നെറ്റും അങ്ങനെ തന്നെ. ഇത് കുടുംബ പ്രാര്‍ത്ഥനകളെ ഇല്ലാതാക്കിയിരിക്കുന്നു. സീരിയലിനു മുന്നില്‍ കണ്ണീരൊഴുക്കുന്നവര്‍ക്ക് ദൈവമുമ്പാകെ വരുമ്പോള്‍ അനുതാപമോ, കണ്ണീ രോ ഇല്ല. ചാനലുകളാണല്ലോ പ്രാര്‍ത്ഥനകള്‍ പോലും നിയന്ത്രിക്കുന്നത്. ചിലര്‍ പവര്‍ കട്ട് സമയത്ത് മാത്രം പ്രാര്‍ത്ഥിക്കുന്നു. കായിക മത്സരങ്ങള്‍ കാണാനും അതിലെ ടീമുകളുടെ വിജയത്തിനായും പ്രാര്‍ത്ഥിക്കുകയും ഉപവസിക്കുകയും ചെയ്യുന്നവര്‍ക്ക് സ്വന്തം തലമുറയുടെ വഴിവിട്ട പോക്കിനെക്കുറിച്ച് അന്വേഷിക്കാന്‍ സമയമില്ല. ബൈബിള്‍ മൂല്യങ്ങള്‍ ചോരുന്ന ഒരു പ്രോഗ്രാമും കാണാതിരിക്കുവാന്‍ ശ്രദ്ധിക്കണം.
ജീവിതത്തിന്റെ ക്ഷണികത ബോധ്യമാകുന്ന സമയം
എഴുപത് വര്‍ഷം ജീവിച്ചിരിക്കുന്ന വ്യക്തിയെക്കുറിച്ചുളള പഠനത്തില്‍ 25 വര്‍ഷം ഉറക്കത്തിനായി ഉപയോഗിക്കുകയാണ്. 8 വര്‍ഷം പഠനത്തിനും വായനയ്ക്കും, 6 വര്‍ഷം വിശ്രമത്തിനും രോഗത്തിനും, 4 വര്‍ഷം ഭക്ഷണം കഴിക്കുന്നതിനും, 5 വര്‍ഷം യാത്രചെയ്യുന്നതിനും ഉപയോഗിക്കുമ്പോള്‍ 12 വര്‍ഷം മാത്രമാണ് സജീവ പ്രവര്‍ത്തനങ്ങളില്‍ ഏര്‍പ്പെടുന്നത്. 25550 ദിവസങ്ങളില്‍ വെറും 5000 ദിവസം ജോലി ചെയ്യുന്നതിന് മാത്രമുണ്ട്. ഈ കണക്ക് വ്യക്തമാക്കുന്നത് ഓരോ നിമിഷവും വിലപ്പെട്ടതാണെന്നാണ്.
ഒരു വ്യക്തി തന്റെ കുടുംബം, ആത്മീയത, ജോലി തുടങ്ങിയവയ്ക്ക് മുന്‍ഗണന നല്‍കണം. സമയമില്ലായ്മ എന്ന പദം കൊണ്ട് സമയത്തെ നഷ്ടപ്പെടുത്തരുത്. ഉറക്കമിളച്ചുളള പ്രവര്‍ത്തികള്‍ ശാരീരിക ബലഹീനത ഉണ്ടാക്കുമെന്നതിനാല്‍ കൃത്യമായ ഉറക്കം ആവശ്യമാണ്.
ടൈം മാനേജ്‌മെന്റിലെ മറ്റൊരു പ്രധാന കാര്യമാണ് അച്ചടക്കം. അലസതയും താല്പര്യമില്ലായ്മയും ഒഴിവാക്കണം. കൃത്യതയും ശ്രദ്ധയും അനിവാര്യമാണ്. വിരസത ഒഴിവാക്കുന്ന കാര്യങ്ങള്‍ കാര്യപരിപാടിയില്‍ ഉള്‍പ്പെടുത്തണം പ്രധാന വിനോദങ്ങള്‍, ഗെയിമുകള്‍, ടി.വി പ്രോഗ്രാം, പാട്ടുകള്‍ കേള്‍ക്കുക തുടങ്ങിയവ ആകാം. എന്നാല്‍ അവ ലക്ഷ്യത്തില്‍ നിന്നും അകറ്റുന്നതാകരുത്.
ആവശ്യത്തിനും അനാവശ്യത്തിനും മാധ്യമങ്ങളെ കൂട്ടുപിടിക്കുന്നവരാണ് ഇന്നത്തെ തലമുറ. രാവിലെ ഉണരുമ്പോഴും രാത്രി കിടക്കുമ്പോഴും ഇതില്ലാതെ പറ്റില്ല എന്നു വന്നിരിക്കുന്നു. ഇവ ലഭിക്കാതെ വരുമ്പോള്‍ ഭ്രാന്തു പിടിക്കുന്നവരുണ്ട്. ഓരോന്നും നാം എന്തിനു വേണ്ടി ഉപയോഗിക്കുന്നു എന്നതു പ്രധാനമാണ്. ഫെയ്‌സ് ബുക്കായാലും മറ്റ് നെറ്റ് വര്‍ക്ക് സെററുകളായാലും ഉപയോഗിക്കുന്ന സമയം പരിമിതപ്പെടുത്തണം. ഏതെങ്കിലും ഒരാവശ്യത്തിന് നെറ്റ് സെര്‍ച്ച് ചെയ്യുമ്പോള്‍ മറ്റൊരു ലിങ്കിലേക്ക് കയറിപ്പോകാതിരിക്കുക. ആവശ്യത്തിനും അത്യാവശ്യത്തിനും മാത്രം ഉപയോഗിക്കുക.
ടിവിയും ഇന്റര്‍നെറ്റും സോഷ്യല്‍ മീഡിയയുമാണ് സമയം കവരുന്ന വില്ലന്മാര്‍. മൊബൈല്‍ ഫോണും അങ്ങനെ തന്നെ. ഇവയുടെ അമിത ഉപയോഗം നിഷ്‌ക്രിയത്വം ഉണ്ടാക്കുന്നു.
ടൈം മാനേജ്‌മെന്റ് പ്രകാരം നാം സമയത്തെ എത്ര ക്രമീകരിച്ചാലും പ്രതീക്ഷിക്കാതെ വന്നുകയറുന്ന പല വിഷയങ്ങള്‍ ഉണ്ടാകാം. അവയെ ബോധപൂര്‍വ്വം കൈകാര്യം ചെയ്യുക. സമയം പാഴാക്കാതിരിക്കുക. ആരും പൂര്‍ണ്ണരല്ല എന്നാലും നിയന്ത്രണങ്ങള്‍ ഒരു പരിധിവരെ സഹായകമാണ്. മുന്‍കൂട്ടി പ്ലാന്‍ ചെയ്യുന്നവര്‍ക്ക് ഒരു ദിവസവും പാഴാകുന്നില്ല. താല്‍പര്യമില്ലാത്ത കാര്യങ്ങളില്‍ ചാടി വീണ് വിലപ്പെട്ട സമയം പാഴാക്കരുത്. ദീര്‍ഘകാല പ്രൊജക്ടുകള്‍ ചെയ്യുന്നവര്‍ പരിചയ സമ്പന്നരുമായി ആലോചിച്ച് വിദഗ്ധ ഉപദേശത്തോടെ കാര്യങ്ങള്‍ ചെയ്താല്‍ പ്ലാനുകള്‍ സമയബന്ധിതമാകും. നടന്ന കാര്യങ്ങളെക്കുറിച്ചും നടക്കാന്‍ പോകുന്നവയെക്കുറിച്ചും ബോധ്യം വേണം.
മോശെക്ക് അമ്മായിപ്പനായ യിത്രൊ ഉപദേശം നല്‍കിയതുപോലെ പ്രശ്‌നങ്ങളുടെ ഗൗരവവും നഷ്ടമാക്കരുത്. (പുറ. 18:13-17) ഓരോരുത്തരും ഏല്‍പ്പിക്കപ്പെട്ട ചുമതല നിര്‍വ്വഹിക്കുമ്പോള്‍ പദ്ധതികള്‍ വിജയിക്കും. ഉറങ്ങുന്ന കാര്യത്തിലും അങ്ങനെ തന്നെ വൈകിട്ട് 11 നും രാവിലെ 5.30നും ഇടയിലുള്ള സമയം അതിനായി ഉപയോഗിക്കണം. എത്ര തിരക്കുണ്ടായാലും ഉറക്കം പ്രധാനമാണ്. കൃത്യസമയത്ത് ആഹാരം വ്യായാമം ഇവയൊക്കെ ആരോഗ്യം കാത്തു സൂക്ഷിക്കും.
അന്നന്നത്തെ കാര്യങ്ങള്‍ അന്നന്നു ചെയ്തു തീര്‍ക്കണം. നാളത്തേക്ക് മാറ്റിവയ്ക്കരുത്. പാഴാക്കിയ സമയം ഇനി തിരികെ കിട്ടില്ല. പിന്നീടാകാമെന്ന വിചാരത്തില്‍ നീട്ടി വെയ്ക്കുന്നവ പുതിയ പദ്ധതികളെയും ബാധിക്കും. കൂടാതെ അപ്രതീക്ഷിതമായി വന്നു ചേരുന്ന സമ്മര്‍ദ്ദങ്ങള്‍ മാനസിക പ്രശ്‌നങ്ങളില്‍ വരെ കൊണ്ടെത്തിക്കും. അതിനാല്‍ സമയം വിലപ്പെട്ടതാണ്.
Leave a Reply Cancel Reply
Your email address will not be published.
Copyright © 2016 eternalvoice.org - All Rights Reserved
Developed by Elektra Technologies Pvt Ltd